b'\n_START_ARTICLE_\nOrion (mitologie)\n_START_SECTION_\nMitul lui Orion\n_START_PARAGRAPH_\n\xc3\x8en literatura greac\xc4\x83 apare, pentru prima oar\xc4\x83, sub tr\xc4\x83s\xc4\x83turile unui v\xc3\xa2n\xc4\x83tor neverosimil \xc3\xaen Odiseea de Homer, unde Ulise \xc3\xaei z\xc4\x83re\xc8\x99te umbra \xc3\xaen lumea subteran\xc4\x83 a umbrelor. Nu este prezent dec\xc3\xa2t \xc3\xaen pu\xc8\x9bine texte \xc8\x99i nu este eroul niciunei mari epopei. Ovidiu vorbe\xc8\x99te despre na\xc8\x99terea lui Orion \xc3\xaentr-un poem din Fastele, dar nu este \xc3\xaen realitate dec\xc3\xa2t o versiune primar\xc4\x83 a unui episod unic. Cele c\xc3\xa2teva fragmente care au r\xc4\x83mas din legend\xc4\x83 informeaz\xc4\x83 despre unele aspecte ale Greciei antice, precum preistoria ei sau despre originea cre\xc4\x83rii unui mit grec._NEWLINE_Mult timp neglijat\xc4\x83 de literatura de dup\xc4\x83 Antichitate, figura lui Orion \xc8\x99i-a datorat celebritatea relativ\xc4\x83 unui tablou de Nicolas Poussin. \xc3\x8encep\xc3\xa2nd de la \xc3\xaenceputul secolului al XX-lea, ea a cunoscut o cre\xc8\x99tere nea\xc8\x99teptat\xc4\x83 de interes la scriitori (Paul Claudel, Blaise Cendrars, Ren\xc3\xa9 Char, Andr\xc3\xa9 du Bouchet, Claude Simon), la muzicieni (Andr\xc3\xa9 Boucourechliev, Claude Vivier, G\xc3\xa9rard Manset, Kaija Saariaho, Philip Glass, Metallica) \xc8\x99i la plasticieni._NEWLINE_Exist\xc4\x83 mai multe versiuni ale mitului s\xc4\x83u, dat\xc3\xa2nd din Antichitate. Privitor la na\xc8\x99terea sa, sunt citate \xc3\xaen general dou\xc4\x83, cele mai importante. \xc3\x8en func\xc8\x9bie de surs\xc4\x83, acesta este fie fiul lui Poseidon cu Euriale, fiica lui Minos, fie fiul lui Hirieu, fiul lui Poseidon cu pleiada Alcione. Episodul mor\xc8\x9bii sale cunoa\xc8\x99te \xc8\x99i el diferite variante, \xc3\xaen func\xc8\x9bie de surse._NEWLINE_Episoadele cele mai memorabile sunt na\xc8\x99terea sa \xc3\xaen Boeotia, sosirea la Chios, unde a \xc3\xaent\xc3\xa2lnit-o pe Meropa, brusca sa orbire sau cel al v\xc3\xa2n\xc4\x83torii pe insula Creta, \xc3\xaenso\xc8\x9bit fiind de Artemis. \xc3\x8en sf\xc3\xa2r\xc8\x99it moartea sa prin s\xc4\x83geata acesteia este fundamental\xc4\x83.  _NEWLINE_Episodul final este cel al ridic\xc4\x83rii pe bolta cereasc\xc4\x83. Majoritatea textelor nu citeaz\xc4\x83 dec\xc3\xa2t un episod, sau omit mai multe. Nu se g\xc4\x83sesc, prin urmare, leg\xc4\x83turi \xc3\xaentre aceste pasaje, multe dintre ele au fost pierdute de-a lungul istoriei, fapt ce este tulbur\xc4\x83tor pentru eleni\xc8\x99ti.\n_START_SECTION_\nMitologia greac\xc4\x83\n_START_PARAGRAPH_\nHirieu, fondatorul cet\xc4\x83\xc8\x9bii Hiria, \xc3\xaen Boeotia, nu \xc3\xaent\xc3\xa2lnise niciodat\xc4\x83 vreo femeie, dar voia totu\xc8\x99i s\xc4\x83 aib\xc4\x83 un mo\xc8\x99tenitor. \xc3\x8entr-o zi, Zeus, Hermes \xc8\x99i Poseidon i-au f\xc4\x83cut o vizit\xc4\x83 la palat. Pentru ei, Hirieu a sacrificat cel mai frumos bou din cireada sa._NEWLINE_Mai t\xc3\xa2rziu, Hirieu i-a \xc3\xaentrebat ce ar putea s\xc4\x83 fac\xc4\x83 s\xc4\x83 aib\xc4\x83 un descendent f\xc4\x83r\xc4\x83 s\xc4\x83 fie obligat s\xc4\x83 se \xc3\xaensoare. Pentru aceasta, Zeus l-a pus s\xc4\x83 aduc\xc4\x83 pielea boului pe care Hirieu li-l sacrificase \xc8\x99i i-a cerut s\xc4\x83 urineze pe ea. Hirieu a f\xc4\x83cut \xc3\xaentocmai. Apoi cei trei zei au \xc3\xaengropat pielea boului \xc3\xaen gr\xc4\x83dina palatului \xc8\x99i au plecat._NEWLINE_Nou\xc4\x83 luni mai t\xc3\xa2rziu, \xc3\xaen locul unde fusese \xc3\xaengropat\xc4\x83 pielea a ap\xc4\x83rut un b\xc4\x83iat c\xc4\x83ruia Hirieu i-a dat numele de Orion. C\xc3\xa2nd a atins v\xc3\xa2rsta adult\xc4\x83, Orion era at\xc3\xa2t de mare \xc3\xaenc\xc3\xa2t putea merge pe fundul m\xc4\x83rii r\xc4\x83m\xc3\xa2n\xc3\xa2nd cu capul \xc8\x99i cu umerii deasupra apei.\n_START_SECTION_\nMitologia roman\xc4\x83\n_START_PARAGRAPH_\nPotrivit mitologiei romane (vd. Ovidiu, Hyginius, Maurus Servius Honoratus, Tzetzes \xc8\x99i Lactantius), Orion era un uria\xc8\x99 generat din urina lui Jupiter, Neptun \xc8\x99i Mercur. Prin tripla sa paternitate, i s-a atribuit lui Orion numele de Tripater._NEWLINE_Ace\xc8\x99ti autori spun c\xc4\x83 \xc3\xaentr-o zi, Jupiter, Neptun \xc8\x99i Mercur, cutreierau c\xc3\xa2mpiile Boeotiei. La apusul Soarelui, s-au \xc3\xaent\xc3\xa2lnit cu un agricultor, Hirieu, care le-a oferit ospitalitate \xc3\xaen coliba sa. Zeii au dorit, ini\xc8\x9bial, s\xc4\x83-\xc8\x99i p\xc4\x83streze anonimatul pentru a vedea cum \xc3\xaei va trata agricultorul. Hirieu le-a turnat b\xc4\x83uturi \xc8\x99i le-a adus ceea ce a avut mai bun de oferit._NEWLINE_Zeii, v\xc4\x83z\xc3\xa2nd marea lui ospitalitate \xc3\xaen ciuda \xc3\xaenf\xc4\x83\xc8\x9bi\xc8\x99\xc4\x83rii s\xc4\x83r\xc4\x83c\xc4\x83cioase, i s-au f\xc4\x83cut cunoscu\xc8\x9bi, iar Hiereu s-a f\xc4\x83cut galben la fa\xc8\x9b\xc4\x83. Dar, dup\xc4\x83 ce \xc8\x99i-a revenit \xc3\xaen fire, a ie\xc8\x99it \xc3\xaen grab\xc4\x83 din colib\xc4\x83 \xc8\x99i a sacrificat un taur pentru oaspe\xc8\x9bii s\xc4\x83i. Jupiter a dorit s\xc4\x83-l recompenseze spun\xc3\xa2ndu-i agricultorului c\xc4\x83-i va satisface orice dorin\xc8\x9b\xc4\x83._NEWLINE_Hiereu le-a cerut zeilor s\xc4\x83 poat\xc4\x83 avea un fiu f\xc4\x83r\xc4\x83 s\xc4\x83 fie nevoit s\xc4\x83 se c\xc4\x83s\xc4\x83toreasc\xc4\x83, \xc3\xaentruc\xc3\xa2t \xc3\xaei promisese so\xc8\x9biei sale, moart\xc4\x83 de pu\xc8\x9bin timp, c\xc4\x83 nu se va mai apropia de o alt\xc4\x83 femeie._NEWLINE_Jupiter i-a poruncit s\xc4\x83 aduc\xc4\x83 pielea taurului sacrificat \xc8\x99i, \xc3\xaempreun\xc4\x83 cu Neptun \xc8\x99i Mercur, a urinat peste ea, apoi i-a poruncit agricultorului s\xc4\x83 \xc3\xaengroape pielea \xc3\xaen gr\xc4\x83din\xc4\x83, iar dup\xc4\x83 nou\xc4\x83 luni s\xc4\x83 o dezgroape._NEWLINE_Hirieu a ascultat \xc8\x99i, dup\xc4\x83 nou\xc4\x83 luni, a dezgropat pielea, \xc3\xaen care a g\xc4\x83sit \xc3\xaenf\xc4\x83\xc8\x99urat un copila\xc8\x99 pe care l-a crescut ca pe fiul s\xc4\x83u, \xc8\x99i c\xc4\x83ruia i-a dat numele de Urion, de la cuv\xc3\xa2ntul latin urina, urinae: \xe2\x80\x9eurin\xc4\x83\xe2\x80\x9c, apoi a schimbat prima liter\xc4\x83 cu \xe2\x80\x9eO\xe2\x80\x9d (cum spune Ovidiu \xc3\xaen Fastele, lib. V, cap. IV: \xc2\xabPerdidit antiquum littera prima sonum\xc2\xbb)._NEWLINE_Se spune c\xc4\x83 Orion, \xc3\xaen scurt timp, a devenit un uria\xc8\x99 extraordinar, at\xc3\xa2t de \xc3\xaenalt \xc3\xaenc\xc3\xa2t cobor\xc3\xa2nd de pe un munte, rezemat fiind de un ulm, capul \xc3\xaei era ascuns \xc3\xaen nori._NEWLINE_Zei\xc8\x9ba Diana l-a luat \xc3\xaen serviciul s\xc4\x83u f\xc4\x83c\xc3\xa2ndu-l slujitor al cultului s\xc4\x83u \xc8\x99i cu el a plecat la v\xc3\xa2n\xc4\x83toare._NEWLINE_ Diodor din Sicilia spune c\xc4\x83 \xc3\xaen timpul vie\xc8\x9bii, Orion ar fi proiectat \xc8\x99i condus lucr\xc4\x83rile de construc\xc8\x9bie ale ora\xc8\x99ului sicilian Zancle, care mai t\xc3\xa2rziu a fost denumit Messina. Conform lui Hesiod, pentru a stopa urm\xc4\x83rile deselor furtuni care devastau coasta, Orion a transportat o cantitate mare de p\xc4\x83m\xc3\xa2nt \xc3\xaen fa\xc8\x9ba portului Messina. Pe terasamentul realizat, denumit Capo Peloro, Orion a construit un templu dedicat zeului Neptun. \xc3\x8en amintirea fond\xc4\x83rii ora\xc8\x99ului sicilian, \xc3\xaen Piazza del Duomo din Messina, a fost construit\xc4\x83 o F\xc3\xa2nt\xc3\xa2n\xc4\x83 a lui Orion din marmur\xc4\x83, de c\xc4\x83tre Giovanni Angelo Montorsoli (\xc3\xaentre 1547 - 1551).\n_START_SECTION_\nPrima so\xc8\x9bie \xc8\x99i Coronidele\n_START_PARAGRAPH_\nS-a c\xc4\x83s\xc4\x83torit cu Side (\xc3\xaen greac\xc4\x83, \xe2\x80\x9erodie\xe2\x80\x9d), iar aceasta i-a d\xc4\x83ruit lui Orion dou\xc4\x83 fiice: coronidele Metiohe \xc8\x99i Menipa care au crescut \xc3\xaen Aonia (Boeotia), la poalele Muntelui Helicon. Side, care era foarte frumoas\xc4\x83, dar \xc8\x99i foarte m\xc3\xa2ndr\xc4\x83, a fost aruncat\xc4\x83 \xc3\xaen Tartar de c\xc4\x83tre Hera cu care ar fi vrut s\xc4\x83 se compare. Fiicele acesteia continuar\xc4\x83 s\xc4\x83 tr\xc4\x83iasc\xc4\x83 \xc3\xaen Orhomenos p\xc3\xa2n\xc4\x83 c\xc3\xa2nd t\xc4\x83r\xc3\xa2mul a fost lovit de boal\xc4\x83 \xc8\x99i cele dou\xc4\x83 au fost sacrificate. Corpurile lor fur\xc4\x83 \xc3\xaenghi\xc8\x9bite de p\xc4\x83m\xc3\xa2nt, dar lui Hades \xc8\x99i Persefonei li se f\xc4\x83cu mil\xc4\x83 de ele \xc8\x99i le-au transformat \xc3\xaen comete.\n_START_SECTION_\nOrion orbit \xc3\xae\xc8\x99i recap\xc4\x83t\xc4\x83 vederea\n_START_PARAGRAPH_\nOrion ajunge pe insula Chios. Primit la curtea lui Enopion care domnea \xc3\xaen insul\xc4\x83, Orion se \xc3\xaendr\xc4\x83goste\xc8\x99te de Merope, fiica regelui. Enopion voia s\xc4\x83 se debaraseze de acest pretendent incomod. A hot\xc4\x83r\xc3\xa2t, prin urmare, s\xc4\x83-i promit\xc4\x83 lui Orion m\xc3\xa2na fiicei sale dac\xc4\x83 va cur\xc4\x83\xc8\x9ba insula de toate s\xc4\x83lb\xc4\x83ticiunile care atacau oamenii \xc8\x99i turmele. Regele era convins c\xc4\x83 Orion nu va reu\xc8\x99i s\xc4\x83 \xc3\xaenf\xc4\x83ptuiasc\xc4\x83 aceast\xc4\x83 cerin\xc8\x9b\xc4\x83, \xc3\xaens\xc4\x83 acestuia, fiind un excelent v\xc3\xa2n\xc4\x83tor, nu i-a fost greu s\xc4\x83 \xc3\xaendeplineac\xc4\x83 respectiva condi\xc8\x9bie. C\xc3\xa2nd Orion a revenit s\xc4\x83 cear\xc4\x83 m\xc3\xa2na Meropei, Enopion a negat promisiunea f\xc4\x83cut\xc4\x83, iar \xc3\xaendr\xc4\x83gostitul s-a sup\xc4\x83rat \xc8\x99i a devastat palatul. A fost legat de c\xc4\x83tre armata trimis\xc4\x83 de rege._NEWLINE_Pentru a-l pedepsi, Enopion l-a \xc3\xaemb\xc4\x83tat, l-a orbit \xc8\x99i l-a abandonat pe un \xc8\x9b\xc4\x83rm. Orion a mers drept \xc3\xaenainte prin mare p\xc3\xa2n\xc4\x83 la insula Lemnos \xc8\x99i a fost atras de forjele lui Hefaistos, care a acceptat s\xc4\x83 i-l \xc3\xaemprumute pe Cedalion. Av\xc3\xa2ndu-l pe Cedalion coco\xc8\x9bat pe umerii s\xc4\x83i, uria\xc8\x99ul a intrat \xc3\xaen mare \xc8\x99i a mers spre Est, cu fa\xc8\x9ba spre Soare. (Acesta este subiectul unui tablou de Nicolas Poussin (1658), care este pe c\xc3\xa2t de celebru, pe at\xc3\xa2t de enigmatic). \xc3\x8en timpul mersului, \xc3\xaen mod misterios, Orion \xc3\xae\xc8\x99i rec\xc4\x83p\xc4\x83t\xc4\x83 vederea._NEWLINE_Acesta se repezi atunci s\xc4\x83 se r\xc4\x83zbune pe Enopion, dar nu putu s\xc4\x83-l prind\xc4\x83, deoarece Hefaistos \xc3\xaei construise regelui o camer\xc4\x83 subteran\xc4\x83, unde acesta se refugie.\n_START_SECTION_\nR\xc4\x83pit de Aurora\n_START_PARAGRAPH_\nEos / Aurora s-a \xc3\xaendr\xc4\x83gostit de Orion, l-a fost r\xc4\x83pit \xc8\x99i l-a adus \xc3\xaen Delos, unde uria\xc8\x99ul v\xc3\xa2n\xc4\x83tor a devenit \xc3\xaenso\xc8\x9bitorul lui Artemis.\n_START_SECTION_\nMoartea lui Orion prin s\xc4\x83geata lui Artemis \xc8\x99i catasterizarea\n_START_PARAGRAPH_\nOrion s-a \xc3\xaentors pe insula Chios pentru a se r\xc4\x83zbuna pe Oenopion, \xc3\xaens\xc4\x83 Artemis i-a cerut s\xc4\x83 uite de r\xc4\x83zbunare \xc8\x99i i-a propus s\xc4\x83 v\xc3\xa2neze cu ea. Dar fratele lui Artemis, Apollo, care avea unele temeri pentru sora sa, a trimis un scorpion monstruos \xc3\xaen urm\xc4\x83rirea ei. Orion a \xc3\xaencercat s\xc4\x83 i se \xc3\xaempotriveasc\xc4\x83 monstrului, \xc3\xaens\xc4\x83 nu a reu\xc8\x99it. Pentru a sc\xc4\x83pa de monstru, Orion s-a scufundat \xc3\xaen mare care a format o baricad\xc4\x83 natural\xc4\x83._NEWLINE_Atunci Apollo a indicat gigantul \xc8\x99i i-a spus surorii sale s\xc4\x83-l ucid\xc4\x83, f\xc4\x83c\xc3\xa2nd-o s\xc4\x83 cread\xc4\x83 c\xc4\x83 era scorpionul monstruos. Cum gigantul era prea departe, Artemis nu a putut s\xc4\x83-l recunoasc\xc4\x83 \xc8\x99i a slobozit o s\xc4\x83geat\xc4\x83. A \xc3\xaenotat s\xc4\x83 recupereze cadavrul, dar c\xc3\xa2nd \xc8\x99i-a dat seama c\xc4\x83 era Orion, ea i-a a\xc8\x99ezat imaginea printre stele \xc3\xaen compania c\xc3\xa2inelui s\xc4\x83u, Sirius, cu premerg\xc4\x83torul Procyon.Acest eveniment a dat episodului denumirea de catasterizare._NEWLINE_De aceea constela\xc8\x9biile Orion \xc8\x99i C\xc3\xa2inele Mare (care cuprinde steaua Sirius, astrul cel mai str\xc4\x83lucitor \xc3\xaen afar\xc4\x83 de corpurile din Sistemul Solar) sunt apropiate una de alta, iar Scorpionul a fost plasat de cealalt\xc4\x83 parte a bol\xc8\x9bii cere\xc8\x99ti, gigantul \xc8\x99i monstrul urm\xc4\x83rindu-se f\xc4\x83r\xc4\x83 \xc3\xaencetare, f\xc4\x83r\xc4\x83 s\xc4\x83 se prind\xc4\x83 niciodat\xc4\x83.\n_START_SECTION_\nAlt\xc4\x83 versiune a mor\xc8\x9bii lui Orion prin scorpionul Herei\n_START_PARAGRAPH_\nO alt\xc4\x83 versiune a mor\xc8\x9bii lui Orion exist\xc4\x83: puternic prin talentele sale excep\xc8\x9bionale de v\xc3\xa2n\xc4\x83tor, Orion nu \xc3\xaenceta s\xc4\x83 se laude cu reu\xc8\x99itele sale. Aceast\xc4\x83 arogan\xc8\x9b\xc4\x83 a displ\xc4\x83cut mult Herei care, pentru a-i administra lui Orion o lec\xc8\x9bie de umilin\xc8\x9b\xc4\x83, i-a poruncit unui scorpion s\xc4\x83 se a\xc8\x99eze la p\xc3\xa2nd\xc4\x83 \xc8\x99i s\xc4\x83 a\xc8\x99tepte trecerea v\xc3\xa2n\xc4\x83torului. Ascuns de frunze, scorpionul a a\xc8\x99teptat cu r\xc4\x83bdare, iar c\xc3\xa2nd a venit momentul, l-a \xc3\xaen\xc8\x9bepat pe Orion care a murit fugerat de veninul acestei mici viet\xc4\x83\xc8\x9bi, el care dobor\xc3\xa2se animalele cele mai feroce. _NEWLINE_A fost transformat \xc3\xaen constela\xc8\x9bie, \xc3\xaens\xc4\x83 Hera nu a uitat s\xc4\x83-l urce pe bolta cereasc\xc4\x83 \xc8\x99i pe Scorpion care o servise at\xc3\xa2t de leal, pentru ca lupta s\xc4\x83 continue. Dar Zeus a intervenit \xc8\x99i a f\xc4\x83cut \xc3\xaen a\xc8\x99a fel \xc3\xaenc\xc3\xa2t Orion \xc8\x99i Scorpionul s\xc4\x83 nu poat\xc4\x83 s\xc4\x83 se ating\xc4\x83 niciodat\xc4\x83; de aceea atunci c\xc3\xa2nd Orion r\xc4\x83sare la orizontul de Est, Scorpionul apune la orizontul de Vest.\n_START_SECTION_\nA treia versiune a mor\xc8\x9bii lui Orion prin scorpionul lui Artemis\n_START_PARAGRAPH_\nAceast\xc4\x83 versiune spune c\xc4\x83 Orion \xc8\x99i Artemis aveau obiceiul s\xc4\x83 v\xc3\xa2neze \xc3\xaempreun\xc4\x83. \xc3\x8entr-o zi, Orion, care era \xc3\xaendr\xc4\x83gostit de zei\xc8\x9b\xc4\x83 a \xc3\xaencercat s\xc4\x83 o \xc3\xaembr\xc4\x83\xc8\x9bi\xc8\x99eze, Artemis, indignat\xc4\x83, a f\xc4\x83cut s\xc4\x83 apar\xc4\x83 un scorpion c\xc4\x83ruia i-a poruncit s\xc4\x83-l \xc3\xaen\xc8\x9bepe pe gigant. V\xc4\x83z\xc3\xa2ndu-l murind, Artemis, \xc3\xaenduio\xc8\x99at\xc4\x83, l-a transformat pe Orion \xc3\xaentr-o constela\xc8\x9bie, \xc8\x99i i-a rezervat aceea\xc8\x99i soart\xc4\x83 scorpionului care o servise cu fidelitate.\n_START_SECTION_\nAlte versiuni ale mor\xc8\x9bii lui Orion prin scorpionul lui Artemis\n_START_PARAGRAPH_\nO alt\xc4\x83 versiune a mor\xc8\x9bii v\xc3\xa2n\xc4\x83torului prin Artemis, mai pu\xc8\x9bin popular\xc4\x83, spune c\xc4\x83 Orion era du\xc8\x99manul de moarte al lui Artemis. Lucru straniu \xc3\xaentruc\xc3\xa2t Artemis, fiind zei\xc8\x9b\xc4\x83, era, se spune, nemuritoare. Pentru a se descotorosi de el, \xc8\x99i astfel s\xc4\x83 scape de moarte, Artemis ar fi chemat un scorpion uria\xc8\x99 care l-a ucis cu veninul s\xc4\x83u._NEWLINE_Aceast\xc4\x83 versiune include un sentiment de \xe2\x80\x9erivalitate\xe2\x80\x9d \xc3\xaentre cei doi v\xc3\xa2n\xc4\x83tori, neexprimat\xc4\x83 \xc3\xaen celelalte versiuni, \xc8\x99i un paradox al \xe2\x80\x9edu\xc8\x99manului de moarte\xe2\x80\x9d al unei zei\xc8\x9be (de reamintit, nemuritoare), \xc8\x99tiind \xc3\xaen acela\xc8\x99i timp c\xc4\x83 acest du\xc8\x99man era muritor \xc8\x99i, \xc3\xaen principiu, inofensiv pentru Artemis. Transformarea lui Orion \xc3\xaen constela\xc8\x9bie r\xc4\x83m\xc3\xa2ne un mister, pentru aceast\xc4\x83 versiune; poate c\xc4\x83 Artemis a fost cuprins\xc4\x83 de remu\xc8\x99c\xc4\x83ri. C\xc3\xa2t despre Scorpion acesta a fost ridicat pe bolta cereasc\xc4\x83 de c\xc4\x83tre Artemis drept r\xc4\x83splat\xc4\x83 pentru c\xc4\x83 a servit-o cu fidelitate. _NEWLINE_\xc3\x8en sf\xc3\xa2r\xc8\x99it \xc3\xaentr-o alt\xc4\x83 versiune se spune c\xc4\x83 Orion ar fi c\xc3\xa2\xc8\x99tigat proba de aruncare a discului, concur\xc3\xa2nd cu Artemis care apoi a trimis un scorpion s\xc4\x83-l \xc3\xaen\xc8\x9bepe. Orion \xc8\x99i Scorpionul au devenit apoi c\xc3\xa2te o constela\xc8\x9bie.\n_START_SECTION_\nLumea de dincolo\n_START_PARAGRAPH_\n\xc3\x8en Odiseea, Orion e \xc3\xaen Infern, v\xc3\xa2n\xc3\xa2nd \xc3\xaen continuare._NEWLINE_\xe2\x80\x9e\xc3\x8en lunca de-asfodel z\xc4\x83rii \xc3\xaen urm\xc4\x83 / Pe uria\xc8\x99ul Orion \xc3\xaen goan\xc4\x83 / Lu\xc3\xa2nd s\xc4\x83lb\xc4\x83ticiunile, pe care / El \xc3\xaensu\xc8\x99i le ucise \xc3\xaen coclauri / De munte cu-o m\xc4\x83ciuc\xc4\x83 din aram\xc4\x83 / De nesf\xc4\x83rmat.\xe2\x80\x9d\n_START_SECTION_\nCultul lui Orion\n_START_PARAGRAPH_\nOrion era venerat la scar\xc4\x83 larg\xc4\x83 \xc3\xaen Beo\xc8\x9bia, mai ales \xc3\xaen Hiria \xc3\xaen Tanagra unde era un morm\xc3\xa2nt pentru erou la marginea muntelui cu acela\xc8\x99i nume.'